《次韵余时升见招》
宋代·郭印

老大逢春意转微，追随不复似当时。
怜君旧已开三径，顾我今方卜一枝。
近水遥山元自好，暖风迟日更相宜。
便当乘兴寻花去，免使园林恨失期。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。